《书感》
唐代·周祚

黔首播百谷，上天苦少雨。
乾风吹白日，浮云不得聚。
桔槔声转促，炎热势未已。
去年患旱魃，龟坼竟千里。
百姓饥饿死，白骨弃荆杞。
尚闻边鄙上，胡人越辽水。
杀气暗代北，军士极罢靡。
供给讵千金，取用动倍蓰。
斯民足痛哭，国务吾安理。
徬徨烈士肠，呜悒向邻里。
何能控蛟龙，一起长江底。
时复驱熊罴，奋勇效战士。
戎轩自有律，天道终相倚。
忆昔掖垣日，殊恩惭亦屡。
每坐清梧阴，时对黄扉启。
归卧越江乡，五见垂杨树。
宸霄日回首，凤阙谁同语。
贤俊盈天下，所望非一二。
常恐负初心，涕泪中夜起。

作者简介：唐末进士。诗一首。